ธปท.จี้แบงก์ต้องแจ้งลูกค้าก่อนลดวงเงิน
ธปท.ร่อนหนังสือแจ้งแบงก์และนันแบงก์ ต้องโปร่งใส แจ้งลูกค้าทุกครั้งก่อนเปลี่ยนแปลงเงื่อนไขบริการ หลังพบประชาชนร้องเรียนต่อเนื่อง
10 ก.พ. 2558

ธปท.ร่อนหนังสือแจ้งแบงก์และนันแบงก์ ต้องโปร่งใส แจ้งลูกค้าทุกครั้งก่อนเปลี่ยนแปลงเงื่อนไขบริการ หลังพบประชาชนร้องเรียนต่อเนื่อง 
นางฤชุกร สิริโยธิน ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) ออกหนังสือแจ้งขอความร่วมมือกับธนาคารพาณิชย์ บริษัทเงินทุนและบริษัทเครดิตฟองซิเอร์ และบริษัทผู้ประกอบธุรกิจที่ไม่ใช่สถาบันการเงิน (นันแบงก์) ที่ประกอบธุรกิจบัตรเครดิต และสินเชื่อส่วนบุคคลภายใต้การกำกับของ ธปท.ทุกแห่ง ให้แจ้งข้อมูลต่อลูกค้าหากจะมีการเปลี่ยนแปลงเงื่อนไขการให้บริการต่างๆ หลังจากที่ได้รับเรื่องร้องเรียนเข้ามาอย่างต่อเนื่อง
ทั้งนี้ แบงก์และนันแบงก์ จะต้องแจ้งข้อมูลกับลูกค้าก่อนการปรับเปลี่ยนทุกครั้ง อาทิ การเพิ่มหรือลดวงเงินในบัตรเครดิตโดยไม่ได้แจ้งลูกค้าก่อนการปรับเพิ่มหรือลดวงเงินให้กู้ วงเงินที่ให้ในการเบิกถอนเงินสดล่วงหน้า (Cash advance) อัตราดอกเบี้ย รวมถึงการให้ข้อมูลผลิตภัณฑ์ทางการเงินต่างๆ ต้องชัดเจน เป็นต้น เพื่อให้เกิดความโปร่งและเป็นธรรมต่อลูกค้า โดยการเปลี่ยนแปลงบริการที่มีสาระสำคัญต้องมีหนังสือแจ้งให้ลูกค้ารับทราบข้อมูลก่อนที่จะบังคับใช้
“สาเหตุที่ต้องขอความร่วมมือดังกล่าว เพราะที่ผ่านมามีการร้องเรียนจากผู้บริโภคเข้ามา ธปท.จึงอยากให้ผู้ประกอบการทุกภาคส่วนให้บริการแบบคำนึงถึงสิทธิของผู้บริโภคอย่างน้อย 4 ประการ คือ สิทธิที่จะได้รับข้อมูลข่าวสารที่ถูกต้อง สิทธิจะเลือกซื้อผลิตภัณฑ์และบริการทางการเงินได้อย่างอิสระ สิทธิที่จะร้องเรียนเพื่อความเป็นธรรม และสิทธิที่จะได้รับการพิจารณาค่าชดเชยหากเกิดความเสียหายขึ้นจากการใช้หรือการเปลี่ยนแปลงบริการนั้นๆ” นางฤชุกร กล่าว
ด้านเจ้าหน้าที่ฝ่ายนโยบายการกำกับสถาบันการเงิน ธปท. ชี้แจงเพิ่มเติมว่า การขอความร่วมมือในครั้งนี้ไม่ใช่หลักเกณฑ์ใหม่ แต่เป็นแนวปฏิบัติเดิมที่มีอยู่แล้ว โดยเป็นแนวนโยบายที่ออกมาตั้งแต่ปี 2556 ที่ผ่านมา
อย่างไรก็ตาม เมื่อเกิดปัญหาในลักษณะนี้ขึ้นบ่อยๆ ธปท.จึงต้องการเน้นย้ำการรักษาสิทธิของผู้บริโภคให้มากขึ้น เพื่อให้มีความโปร่งใสและเป็นธรรมในการให้บริการ หากจะเปลี่ยนแปลงอะไรต้องแจ้งผู้บริโภคก่อนล่วงหน้าเสมอ เพราะเป็นแนวนโยบายในการปฏิบัติสำหรับสถาบันการเงินที่อยู่ในการดูแลของ ธปท. ต้องดำเนินการอยู่แล้วตามหลักธรรมาภิบาล